Man tydens ‘padwoedevoorval’ doodgeskietArgieffoto: SAPD/Facebook Hoofsupt. Wilfred Kgasago, woordvoerder van die Ekurhuleni metropolisie, het gesê die voorval het omstreeks 07:40 in Bonaero Park, oos van Johannesburg, plaasgevind. “Die slagoffer is in die gesig geskiet toe hy die ander motoris gekonfronteer het.” Volgens Kgasago het die vermeende skieter twee kinders saam met hom gehad tydens die voorval. Die vermeende skieter, wat in ŉ VW Jetta gery het, het glo ŉ stopteken in Daeraadstraat verontagsaam, waarna ŉ man in ŉ Isuzu-bakkie hom agternagesit het. Albei voertuie het stilgehou en die bestuurder van die Isuzu het uitgeklim en na die VW Jetta geloop. ŉ Woordewisseling het ontstaan voordat die bestuurder van die Jetta glo ŉ vuurwapen uitgepluk en die ander man in die gesig geskiet het. Die vermeende skieter is in hegtenis geneem en sal binne 48uur in die Kempton Park-landdroshof verskyn. Kgasago het gesê die naam van die 53-jarige slagoffer kan eers bekendgemaak word wanneer al sy naasbestaandes van sy dood in kennis gestel is. Volgens Kgasago het albei mans se vroue na die skietery op die toneel aangekom en was hulle histeries. News24